Veglega haldið upp á að fimmtíu ár eru frá fyrstu torfærunni 2. maí árið 1965 fór fram fyrsta keppni í torfæruakstri hér á landi . Fór hún fram í landi Reykjahlíðar í Mosfellsdal . Bifreiðaklúbbur Reykjavíkur ( BKR ) stóð fyrir keppninni og stóð Egill Gunnar Ingólfsson uppi sem sigurvegari á Willys CJ 5 1964 móteli . Jóel Jóelsson garðyrkjumaður í Reykjahlíð veitti BKR leyfi fyrir keppninni á sinni landareign og mátti litlu muna að menn þyrftu að sæta fangelsisvistafyrir athæfið því slík keppni var með öllu bönnuð , að sögn lögreglu . Flugbjörgunarsveitin á Hellu er ein af elstu keppnishöldurum sem enn standa fyrir keppni í torfæruakstri . Því ætlar sveitin ásamt Torfæruklúbbi Suðurlands að halda upp á 50 ára afmæli torfærunnar 1. - 2. maí næstkomandi á akstursíþróttasvæði sveitarinnar rétt austan Hellu . Föstudaginn 1. maí hefst Sindratorfæran á Hellu klukkan 13:00 og þar er um að ræða 1. umferð Íslandsmótsins í torfæru . Eknar verða sex brautir og öllu til tjaldað . Um 20 keppendur eru skráðir til leiks og munu þeir etja kappi í ánni og mýrinni meðal annars . Laugardaginn 2. maí hefst keppni klukkan 13:00 en þar er um að ræða 50 ára afmælissýningu þar sem nokkrir af helstu keppendum torfærusögunnar sýna að þeir hafa engu gleymt . Heyrst hefur að menn á borð við Ragnar Skúlason , Benedikt Eyjólfsson , Harald Pétursson , Gísla Gunnar Jónsson , Gunnar Pálma Pétursson , Árna Grant , Jamel Allansson , Einar Gunnlaugsson , Sigurður Þ. Jónsson , Árna Kópsson , Páll Pálsson , Bergþór Guðjónsson og fleiri ætli að mæta og sýna að þeir hafi engu gleymt ! Að henni lokinni kl. 15:00 fer fram fleytingakeppni á ánni þar sem torfærubílar , sleðar og hjól munu etja kappi sem og reyna að slá hraðamet í vatnaakstri og fleira til . Aðgangseyrir er krónur 1500 hvorn dag eða 2500 fyrir báða dagana , frítt fyrir 12 ára og yngri .